لعملاق لغازي ولا لكوكب لغازي هو كوكب كبير ما كيتكونش من الصخور ولا شي حاجة خرة من لمواد لقاسحة و عندو النوا صغيرة شوي. و لعمالقة لغازية ف النيضام الشمشي ربعة و هي جوپيتر، ساتورن، أورانوس و نيپتون. و نقدرو نعتابرو أورانوس و نبتون نوع من لكواكب لعمالقة لباردة و لمتلجة، و لي كاتكون من التلج و شوي ديال لحجر و غازات د لما و لأمونيا و لميطان، ماشي بحال «لعمالقة لغازية التقليدية» بحال جوپيتر و ساتورن. و ماكاينش شي سطح قاسح ف لكواكب الربعة ولكن أورانوس و نبتون عندهم واحد النسبة قل من لهيدروجين و لهيليوم. لعولاما لقاو عماليقا غازية ف أنضيما شمسية خرة ف مجرة درب لبانة، ؤ ماشي كولهوم عندهوم نفس لمزايا ديال جوپيتر ؤ ساتورن. كاينة باقي مداكرة بين لعولاما د لفلك على لحد لفاصل مابين عملاق غازي ؤ نّجوم من نوع لأقزام لقهوية لي كاتكون نجوم صغيرة بزاف ؤ ماكاتضوّيش. وحدة من لقتيراحات هيّا بلي لأقزام لقهوية كاتكون علّاقل مرة ف حياتها عرفات تفاعل نووي. يمكن تكون النوا ديال لعمالقة لغازية صخرية ولا معدنية، ولكن كاتكون معضم كتلتها من لهيدروجين و لهيليوم مع شوي ديال لما و لميطان و لأمونيا و مركبات خرة هيدروجينية.